Egeland: – Det handler om liv eller død
Aleppo står på randen av en humanitær katastrofe, advarer Røde Kors etter de siste dagenes nye kamper. Jan Egeland , som leder den internasjonale støttegruppen for Syria (ISSG), mener de neste dagene blir avgjørende. Det siste døgnet har 14 pasienter og ansatte, blant dem tre leger, blitt drept i flyangrep som rammet det MSF-støttede sykehuset al-Quds i en opprørskontrollert del av byen, opplyser Leger Uten Grenser (MSF). SOHR hevder at minst 27 mennesker ble drept, blant dem tre barn og storbyens siste gjenværende barnelege. Den frivillige redningstjenestens ledelse hevder at minst 50 er blitt drept. Flesteparten av ofrene oppholdt seg i bygning ved siden av sykehuset, opplyser Bebars Mishal i det lokale sivilforsvaret til Reuters.– Voldseskaleringen i Aleppo presser innbyggere som lever under bombardement og beskytning, til randen av en humanitær katastrofe, heter det i en uttalelse fra Den internasjonale Røde Kors-komiteen (ICRC). Les også: Leger uten grenser etter sykehusangrep i Syria: – Vi er rasende! De intense kampene mellom opposisjonen og regjeringsstyrte styrker har forverret situasjonen for titusener av innbyggere i byen, mener ICRC. ISSG-leder Jan Egeland, som også er generalsekretær i Flyktninghjelpen, kaller utviklingen dramatisk. Han ledet torsdag et ISSG-møte i Genève. Rundt bordet satt representanter fra USA, Russland, Iran, Tyrkia og Saudi-Arabia. – Dette er parter med stor innflytelse på situasjonen. Vi hadde videolink til Damaskus, Beirut og Amman, der ledelsen for hjelpearbeidet sitter. Budskapet kunne ikke vært klarere. Det handler om liv eller død for store folkegrupper, sier Egeland til NTB.– Møtet konkluderte med at de neste timene og dagene blir helt avgjørende for om den humanitære framgangen vi har sett siden februar, skal gå tapt, og at vi i stedet må vende tilbake til de blåsvarte månedene i 2015 da vi verken hadde tilgang til ofrene i beleirede byer eller hadde noen som helst form for våpenhvile, sier Egeland. Han beskriver dagens situasjon slik: – Vi har mangfoldige brudd på våpenhvilen, som stort sett har blitt holdt i de fleste områdene til nå. Samtidig har det de siste dagene blitt stadig vanskeligere å få fram hjelp til hundretusener av mennesker i dyp nød. Mange hjelpearbeidere har blitt angrepet, flere har blitt drept og såret, forklarer Egeland.– Ikke bare humanitært arbeid generelt har blitt rammet, men medisinsk arbeid i særdeles har blitt angrepet og sabotert. Partene tillater ikke medisinsk hjelp, sier Egeland. Les også: – Hver 25. minutt blir en syrer drept Han viser til at FN-kolonner som frakter mat, tepper og vanlig nødhjelp, når fram, med unntak av to tilfeller de siste to dagene der en kolonne ble angrepet og en annen hindret på grunn av veisperring. – Men alt kirurgisk materiell blir løftet av, til og med vitaminer, medisiner for depresjon, sakser blir tatt ut av jordmorskrin – alt for å unngå at sårede og stridende skal få hjelp. Sivile kvinner og barn dør fordi medisinsk hjelp ikke kommer gjennom, sier Egeland.Egelands samler ISSG til nytt møte i midten av neste uke. Selv om det ser mørkt ut nå, håper han likevel på at situasjonen bedres. – Februar, mars og april fram til nå har vært de beste månedene. Mai kan bli enda bedre hvis vi får tilgang og hvis våpenhvilen ikke rakner helt. Hvis krigen derimot nå tiltar og vi ikke får de tillatelsene vi trenger fra regjeringen og bevæpnede grupper, kan all fremgang gå tapt, sier Egeland. FNs spesialutsending for Syria, Staffan de Mistura, sa torsdag at våpenhvileavtalen nå «knapt er i live». Til TV-stasjonen Al Arabiya sier Mistura at sykehuset neppe ble bombet ved en feiltakelse, men han ville ikke utdype kommentaren. Ifølge det amerikanske utenriksdepartementet tyder mye på at angrepet ble utført av syriske regjeringsstyrker alene og at russiske styrker ikke var direkte involvert.
Ifølge den syriske eksilgruppen Syrian Observatory for Human Rights (SOHR) har 91 sivile blitt drept i den syriske storbyen Aleppo de siste seks dagene.